b'\n_START_ARTICLE_\nLeuvendalderis\n_START_SECTION_\nRaida\n_START_PARAGRAPH_\nPirmieji leuvendalderiai buvo nukaldinti 1575\xc2\xa0m., kai Nyderlandai kovojo u\xc5\xbe nepriklausomyb\xc4\x99. Netrukus leuvendalderius jau kaldino \xc5\xa1e\xc5\xa1ios i\xc5\xa1 septyni\xc5\xb3 Nyderland\xc5\xb3 provincij\xc5\xb3 bei kai kurie didieji miestai (Kampenas, Deventeris, Zvol\xc4\x97). Leuvendaldariai buvo kaldinami i\xc5\xa1 27,7 g 750 prabos sidabro. Jie buvo lengvesni u\xc5\xbe tada apyvartoje buvusias didesni\xc5\xb3 nominal\xc5\xb3 monetas (dukatonus ir rijksdalderius).\n_START_SECTION_\nOsman\xc5\xb3 imperijoje\n_START_PARAGRAPH_\nPrekybininkai buvo link\xc4\x99 mok\xc4\x97ti u\xc5\xbe u\xc5\xbesienio prekes b\xc5\xabtent leuvendalderiais, jie tapo viena pagrindini\xc5\xb3 u\xc5\xbesienio prekybos monet\xc5\xb3. Leuvendalderius naudojo Viduriniuose Rytuose, pana\xc5\xa1ias monetas kaldino kai kuriuose Vokietijos ir Italijos miestuose._NEWLINE_Su Osman\xc5\xb3 imperija prekiaujantys Europos prekybininkai XVI\xe2\x80\x93XVIII a. \xc4\xaf Osman\xc5\xb3 imperij\xc4\x85 \xc4\xafve\xc5\xbedavo sidabrines Europos monetas. Daugiausia tai buvo Venecijos, Ispanijos, Austrijos, Vokietijos, Lenkijos ir Nyderland\xc5\xb3 monetos. XVII a. labai sustipr\xc4\x97jo oland\xc5\xb3 prekyba su osmanais, tod\xc4\x97l padid\xc4\x97jo Nyderland\xc5\xb3 monet\xc5\xb3 poreikis. XVII a. Nyderland\xc5\xb3 leuvendalderiai i\xc5\xa1st\xc5\xabm\xc4\x97 kit\xc5\xb3 \xc5\xa1ali\xc5\xb3 valiut\xc4\x85, naudot\xc4\x85 Balkanuose, Moldovoje, vakar\xc5\xb3 ir centrin\xc4\x97je Anatolijoje, Sirijoje, Egipte ir \xc5\xa1iaur\xc4\x97s vakar\xc5\xb3 Afrikoje. \xc4\x8cia apyvartoje buvo labai daug leuvendalderi\xc5\xb3, kuriuos osmanai vadino esedi qurush ir aslanli qurush. Leuvandalderiai tuose kra\xc5\xa1tuose buvo tokie populiar\xc5\xabs, kad Levanto kompanija (brit\xc5\xb3 \xc4\xafkurta 1581\xc2\xa0m. prekybai su osmanais, panaikinta 1825\xc2\xa0m.) 1666\xc2\xa0m. algas savo darbuotojams irgi mok\xc4\x97jo leuvendalderiais._NEWLINE_Daugiau kaip \xc5\xa1imt\xc4\x85 met\xc5\xb3 \xc5\xa1ias monetas kaldino nekeisdami i\xc5\xa1vaizdos. Po 1713\xc2\xa0m. leuvendalderius jau nebekaldino. XVIII a. juos i\xc5\xa1st\xc5\xabm\xc4\x97 Marijos Terez\xc4\x97s taleriai, imti kaldinti 1751\xc2\xa0m.'